CELEX: 32014D0297
Language: lv
Date: 2013-05-15 00:00:00
Title: 2014/297/ES: Komisijas Lēmums ( 2013. gada 15. maijs ) par valsts atbalstu SA.33728 (12/C), ko Dānija plāno īstenot jaunas daudzfunkcionālas arēnas finansēšanai Kopenhāgenā (izziņots ar dokumenta numuru C(2013) 2740)  Dokuments attiecas uz EEZ

22.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 152/32
            
         KOMISIJAS LĒMUMS
   (2013. gada 15. maijs)
   par valsts atbalstu SA.33728 (12/C), ko Dānija plāno īstenot jaunas daudzfunkcionālas arēnas finansēšanai Kopenhāgenā
   
      
         (izziņots ar dokumenta numuru C(2013) 2740)
      
   
   (Autentisks ir tikai teksts angļu valodā)
   (Dokuments attiecas uz EEZ)
   
      (2014/297/ES)
   
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 108. panta 2. punkta pirmo daļu,
   ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,
   pēc aicinājuma ieinteresētajām personām iesniegt savas piezīmes saskaņā ar iepriekš minēto(-ajiem) noteikumu(-iem) (1) un ņemot vērā šīs piezīmes,
   tā kā:
   1.   PROCEDŪRA
   
   
               (1)
            
            
               Dānijas iestādes 2011. gada 7. decembrī informēja Eiropas Komisiju par pasākumu jaunas daudzfunkcionālas arēnas finansēšanai Kopenhāgenā pēc pirmspaziņošanas posma. Komisija attiecībā uz ierosināto pasākumu saņēma divas sūdzības un 2011. gada 21. decembrī informācijas pieprasījuma veidā lūdza Dānijas iestādēm paskaidrot minētajās sūdzībās izvirzītos jautājumus. Dānijas iestādes savu atbildi sniedza 2012. gada 6. februārī.
            
         
               (2)
            
            
               Ar 2012. gada 22. marta vēstuli Komisija informēja Dāniju par lēmumu uzsākt Līguma 108. panta 2. punktā noteikto procedūru attiecībā uz minēto atbalstu.
            
         
               (3)
            
            
               Komisijas lēmums uzsākt procedūru tika publicēts Eiropas Savienības Oficiālajā Vēstnesī
                   (2). Komisija aicināja ieinteresētās personas iesniegt savas piezīmes.
            
         
               (4)
            
            
               Komisija saņēma piezīmes no sešām ieinteresētajām personām. Komisija šīs piezīmes pārsūtīja Dānijai, kurai deva iespēju sniegt komentārus. Dānijas piezīmes tika saņemtas 2012. gada 26. jūlija un 15. augusta vēstulēs.
            
         
               (5)
            
            
               Dānijas iestādes 2012. gada decembrī un 2013. gada janvārī iesniedza papildu paskaidrojumus. Izvēlētais pārvaldnieks 2013. gada janvārī arī iesniedza papildu paskaidrojumus. Turklāt Dānijas iestādes pēc pieprasījuma paskaidroja jautājumus, kas bija skarti Dānijas laikrakstā publicētajā rakstā par daudzfunkcionālo arēnu.
            
         
               (6)
            
            
               Dānijas iestādes ar 2013. gada 6. marta vēstuli ir atsaukušas dotāciju Region Hovedstaden (proti, Dānijas galvaspilsētas reģionam/Kopenhāgenas galvaspilsētas reģionam) no paziņojuma (3).
            
         
               (7)
            
            
               Dānijas iestādes ir atteikušās no valodas prasībām un piekritušas tam, ka lēmumu pieņem angļu valodā, kas būs lēmuma autentiskā valoda.
            
         2.   PASĀKUMA APRAKSTS
   
   
               (8)
            
            
               Kopenhāgenas pilsēta plāno būvēt starptautiskiem standartiem atbilstīgu “daudzfunkcionālu” arēnu, kas var nodrošināt iespēju rīkot augsta līmeņa starptautiskus mūzikas, kultūras un sporta pasākumus. Daudzfunkcionālās arēnas maksimālais sēdvietu skaits būs 15 000.
            
         
               (9)
            
            
               Kopenhāgenā jau ir citas arēnas, kas galvenokārt paredzētas futbola spēlēm, taču Dānijas iestādes argumentē, ka tās nav pietiekami elastīgas un pielāgojamas izmēra ziņā, lai Kopenhāgenai piesaistītu starptautiskus sporta, mūzikas un izklaides pasākumus. Īpaši būtu jāpiemin arēna Parken, kura atrodas Kopenhāgenas centrā (tā ir mājas stadions Kopenhāgenas futbola klubam, un to izmanto arī lieliem šoviem/koncertiem, kas pulcē līdz 45 000 skatītāju). Tuvākajā apkārtnē ir arī citas arēnas, piemēram, Malmē, Zviedrijā.
            
         
               (10)
            
            
               Daudzfunkcionālās arēnas projektā iesaistītās galvenās puses (turpmāk “puses”) ir Kopenhāgenas pilsēta un Realdania (privāts fonds) (4). Cita lietā iesaistītā puse, By & Havn (pieder Kopenhāgenas pilsētai (55 %) un Dānijas valstij (45 %)), nodrošinās tiesības bez maksas izmantot zemi, uz kuras tiks būvēta daudzfunkcionālā arēna.
            
         
               (11)
            
            
               Saskaņā ar Dānijas iestāžu sniegto informāciju iepriekšējie nesekmīgie mēģinājumi uzbūvēt arēnu, pamatojoties vienīgi uz privātu iniciatīvu, ir skaidri parādījuši, ka Kopenhāgenā netiks uzbūvēta daudzfunkcionāla arēna, ja vien projekts nesaņems valsts līdzfinansējumu.
            
         2.1.   ARĒNAS BŪVNIECĪBAS FINANSĒŠANA
   
               (12)
            
            
               Puses izveidos tām kopīgi piederošu uzņēmumu Arena Company, kura mērķis būs uzbūvēt arēnu, būt tās īpašniekam un pārvaldīt līgumu ar pārvaldnieku (jo, kā paskaidrots turpmāk, daudzfunkcionālās arēnas darbību nodrošinās atsevišķs pārvaldnieks). Faktiskos būvniecības darbus piešķirs atklātā konkursā.
            
         
               (13)
            
            
               Daudzfunkcionālās arēnas plānošanas un būvniecības kopējās izmaksas tiek lēstas aptuveni 1 100 miljonu Dānijas kronu apmērā (148 miljoni euro) (5). Daudzfunkcionālās arēnas projektu finansēs ar pušu kapitālu, ko papildinās ar ārēju aizdevumu finansējumu. Katra no pusēm ieguldīs 325 miljonus Dānijas kronu (43,7 miljonus euro) Arena Company kapitālā (kopā 650 miljoni Dānijas kronu), un katrai piederēs 50 %. Ārējo finansējumu 345 miljonu Dānijas kronu apmērā (46,4 miljoni euro) segs ar aizdevumiem saskaņā ar tirgus nosacījumiem ar 30 gadu atmaksas periodu. Arī Elitefacilitetsudvalget
                   (6) ieguldīs 15 miljonus Dānijas kronu (2 miljonus euro) daudzfunkcionālās arēnas būvniecības finansējumā.
            
         
               (14)
            
            
               
                  By & Havn nodrošinās tiesības bez maksas pirmos 40 gadus izmantot zemi, uz kuras tiks būvēta daudzfunkcionālā arēna. Pēc 40 gadiem Arena Company sāks maksāt tirgus cenām atbilstošu nomas maksu.
            
         2.2.   ARĒNAS DARBĪBA UN IZMANTOŠANA
   
               (15)
            
            
               
                  Arena Company pārvaldīs līgumu ar pārvaldnieku, taču arēnas faktisko darbību nodrošinās atsevišķs pārvaldnieks, kas tiks izraudzīts atklātā un pārredzamā konkursa procedūrā (7). Pārvaldnieka pienākums būs nodrošināt, ka daudzfunkcionālā arēna ir pieejama visiem lietotājiem saskaņā ar nediskriminējošiem nosacījumiem un par tirgus cenām.
            
         
               (16)
            
            
               Konkursa procedūrā tiesības uz 30 gadiem pārvaldīt arēnu ieguva Live Nation Entertainment grupas Dānijas nodaļa. Live Nation Entertainment grupa ir pasaules lielākais dzīvās mūzikas un izklaides pasākumu uzņēmums, kas savu darbību īsteno ar vietējo uzņēmumu starpniecību katrā teritorijā.
            
         
               (17)
            
            
               Pārvaldnieka pienākums ir Arena Company maksāt ikgadēju fiksētu nomas maksu (8) […] (9) apmērā par tiesībām pārvaldīt arēnu (fiksēts maksājums neatkarīgi no rīkoto pasākumu skaita), kā arī maksāt mainīgu nomas maksu […] apmērā. Turklāt pārvaldniekam ir jāmaksā […] saskaņā ar nomas līgumu, un tādējādi pārvaldnieks faktiski apmaksā visas arēnas mainīgās izmaksas.
            
         
               (18)
            
            
               
                  Arena Company arī gūs ieņēmumus no autostāvvietas, un Dānijas iestādes ir nodrošinājušas, ka visi līgumi attiecībā uz autostāvvietu ir sagatavoti un noslēgti saskaņā ar komerciāliem nosacījumiem. Ir paredzēts, ka starp ārējo finansējumu un pārvaldnieka apmaksāto nomas maksu būs tāda saistība, kas nodrošinās, ka no saņemtajiem ienākumiem var apmaksāt ārējo finansējumu.
            
         
               (19)
            
            
               Pirmos 10 darbības gadus arī valsts sporta federācija DIF
                   (10) katru gadu nodrošinās darbības dotāciju 5 miljonu Dānijas kronu apmērā (EUR 672 000). Par to DIF saņems tiesības izmantot daudzfunkcionālo arēnu starptautisku sporta čempionātu un citu sporta pasākumu rīkošanai. Saskaņā ar Dānijas iestāžu sniegto informāciju DIF maksās tirgus cenām atbilstošu nomas maksu pārvaldniekam vienmēr, kad tā izmantos arēnu.
            
         2.3.   PROCEDŪRAS UZSĀKŠANAS IEMESLI
   
               (20)
            
            
               Lēmumā uzsākt oficiālu izmeklēšanu Komisija secināja, ka nevienā līmenī (būvniecība, darbība un izmantošana) nevar izslēgt selektīvu ekonomisku priekšrocību, un tādējādi projektā būtu iesaistīts valsts atbalsts. Turklāt daudzfunkcionālajai arēnai piešķirtais valsts līdzfinansējums, visticamāk, izkropļotu konkurenci vai vismaz radītu izkropļojuma draudus, kā arī ietekmētu konkurenci un tirdzniecību starp dalībvalstīm. Tobrīd Komisija arī apšaubīja, vai ierosināto projektu var atzīt par saderīgu ar Līguma 107. panta 3. punkta c) apakšpunktu saistībā ar visiem trim iespējamā atbalsta līmeņiem (būvniecība, darbība un izmantošana).
            
         3.   IEINTERESĒTO PERSONU PIEZĪMES
   
   
               (21)
            
            
               Kā minēts, Komisija par ierosināto pasākumu ir saņēmusi divas sūdzības, kurās abās ir apgalvots, ka daudzfunkcionālās arēnas projekts izkropļos konkurenci vai radīs izkropļojuma draudus pasākumu rīkošanas nozarē, jo īpaši komerciālu vidēja un liela mēroga dzīvo izklaides pasākumu rīkošanas tirgū, un ietekmēs tirdzniecību starp dalībvalstīm, jo pārvaldnieks konkurēs ar arēnu pārvaldniekiem citās dalībvalstīs.
            
         
               (22)
            
            
               Savas piezīmes, paužot atbalstu daudzfunkcionālajai arēnai, bija atsūtījušas šādas Kopenhāgenas reģiona ieinteresētās personas: i) Sport Event Denmark (bezpeļņas organizācija); ii) Team Danmark (valsts sektora pašpārvaldes iestāde, kas atbildīga par Dānijas profesionālā sporta vispārējo attīstību); un iii) Horesta un Wonderful Copenhagen (tūrisma organizācijas).
            
         
               (23)
            
            
               Viens no sūdzības iesniedzējiem ir veicis plašāku projekta novērtējumu, norādot, ka tas būtu ar iekšējo tirgu nesaderīgs valsts atbalsts sakarā ar tā kropļojošo ietekmi uz konkurenci starp pasākumu norises vietām, kurās var rīkot komerciālus vidēja un liela mērogs dzīvos izklaides pasākumus (tostarp Zviedrijas un pat Vācijas robežreģionos), ko saasinātu vertikālas piekļuves ierobežošanas draudi […]. Sūdzības iesniedzējs arī apšauba Dānijas iestāžu paziņojumu, ka būs tikai ierobežota pārklāšanās ar pašreizējām pasākumu norises vietām un ka daudzfunkcionālā arēna Kopenhāgenai galvenokārt piesaistīs tādus pasākumus, ko nav iespējams rīkot šobrīd esošajās norises vietās.
            
         
               (24)
            
            
               Otrs sūdzības iesniedzējs arī norāda uz negatīvo ietekmi uz konkurenci pasākumu rīkošanas tirgū Ēresundas reģionā, jo īpaši attiecībā uz starptautisku mākslinieku koncertiem, kā arī apšauba konkursa procedūru attiecībā uz arēnas darbību.
            
         
               (25)
            
            
               Pēc raksta publicēšanas Dānijas laikrakstā par daudzfunkcionālo arēnu tika saņemtas vēl dažas papildu piezīmes.
            
         4.   DĀNIJAS PIEZĪMES
   
   
               (26)
            
            
               Dānijas iestādes turpina apgalvot, ka ierosinātajā pasākumā nav iesaistīts valsts atbalsts, atsaucoties uz Komisijas iepriekš īstenotu praksi, saskaņā ar kuru konkrētos apstākļos atbalstu infrastruktūrai var neuzskatīt par valsts atbalstu atbilstīgi Līguma 107. panta 1. punktam, un ka jautājums par valsts atbalstu būtu jāizvērtē atsevišķi par katru no vairākiem atšķirīgajiem līmeņiem (īpašnieks, pārvaldnieks un lietotāji).
            
         
               (27)
            
            
               Dānijas iestādes savus argumentus koncentrē uz to, ka, viņuprāt, netiek nodrošināta ekonomiska priekšrocība, un apgalvo, ka neviena no projektā iesaistītajām pusēm negūst ne tiešu, ne netiešu finansiālu priekšrocību, pateicoties valsts līdzfinansējumam.
            
         
               (28)
            
            
               Ja tiktu konstatēts, ka daudzfunkcionālās arēnas projektā ir iesaistīts valsts atbalsts, Dānijas iestādes argumentē, ka tas būtu jāuzskata par saderīgu ar iekšējo tirgu saskaņā ar Līguma 107. panta 3. punkta c) apakšpunktu. Dānijas iestādes apgalvo, ka ir jo īpaši jāņem vērā šādi apsvērumi:
               
                           —
                        
                        
                           pastāv tirgus nepilnība (projekts netiktu īstenots bez valsts līdzfinansējuma),
                        
                     
                           —
                        
                        
                           valsts līdzfinansējums attiecas tikai uz to, kas ir absolūti vajadzīgs projekta īstenošanai,
                        
                     
                           —
                        
                        
                           finansējumu izmanto vienīgi norises vietas izveidei (būvniecībai), jo turpmākā darbība notiks saskaņā ar tirgus nosacījumiem,
                        
                     
                           —
                        
                        
                           šādu norises vietu būvniecība ir tipiska valsts atbildības joma plašākas sabiedrības interesēs,
                        
                     
                           —
                        
                        
                           daudzfunkcionālā arēna tikai ierobežotā mērā konkurēs par tādiem pasākumiem, ko, jādomā, pretējā gadījumā rīkotu citās norises vietās Kopenhāgenā, jo daudzfunkcionālā arēna nodrošinās citādas iespējas.
                        
                     
         
               (29)
            
            
               Dānijas iestādes ir arī iesniegušas neatkarīga ekonomikas konsultanta Copenhagen Economics ziņojumu par daudzfunkcionālās arēnas pozitīvo un negatīvo ietekmi uz konkurenci un tirdzniecību, kurā rezumējot ir secināts, ka valsts līdzfinansējums ir saistīts ar būtiskiem ieguvumiem ekonomikas labklājībai, un tam ir tikai mērena vai pat niecīga negatīva ietekme uz konkurenci.
            
         
               (30)
            
            
               Turklāt Dānijas iestādes pēc pieprasījuma ir paskaidrojušas jautājumus, kas bija skarti Dānijas laikrakstā publicētajā rakstā par daudzfunkcionālo arēnu.
            
         5.   ATBALSTA NOVĒRTĒJUMS
   
   5.1.   ATBALSTS LĪGUMA 107. PANTA 1. PUNKTA IZPRATNĒ
   
               (31)
            
            
               Saskaņā ar Līguma 107. panta 1. punktu “ar iekšējo tirgu nav saderīgs nekāds atbalsts, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm”.
            
         
               (32)
            
            
               Lai paziņoto projektu uzskatītu par valsts atbalstu, tam ir jāatbilst šādiem kumulatīviem nosacījumiem: 1) atbalstu piešķir no valsts līdzekļiem, 2) atbalsts sniedz ekonomisku priekšrocību uzņēmumiem, 3) priekšrocība ir selektīva un rada vai draud radīt konkurences izkropļojumus, 4) pasākums ietekmē Kopienas iekšējo tirdzniecību.
            
         
               (33)
            
            
               Šajā gadījumā nepārprotami ir izpildīts kritērijs par to, ka pasākumam jābūt finansētam no valsts līdzekļiem un attiecināmam uz valsti, jo Kopenhāgenas pilsēta, kā arī citas valsts sektora iestādes (plašāk skatīt turpmāk) veiks ieguldījumu ar tiešas dotācijas starpniecību un nodrošinās zemi, uz kuras arēna tiks būvēta. Tādējādi šādas valsts sektora iestādes un daļa no valsts, kā arī to līdzekļi ir attiecināmi uz valsti.
            
         
               (34)
            
            
               Valsts finansējums daudzfunkcionālās arēnas būvniecībai var būt atbalsts, ja tas rada selektīvu priekšrocību konkrētām saimnieciskām darbībām. Šajā kontekstā komerciālu darbību infrastruktūras būvniecības finansējums ir valsts atbalsts saskaņā ar Eiropas Savienības Tiesas spriedumu Leipcigas/Halles lidostas lietā (11), ja ir izpildītas visas Līguma 107. panta 1. punkta prasības. Saskaņā ar Tiesas novērtējumu būvniecības raksturu noteiktu infrastruktūras turpmākās izmantošanas ekonomiskais raksturs. Šajā gadījumā arēnu izmantos, lai sniegtu pakalpojumus tirgū, tādējādi tā ir saimnieciska darbība. Attiecīgi ir jānovērtē, vai dažādās projektā iesaistītās puses saņem valsts atbalstu.
            
         
      Arēnas būvniecība
   
   
               (35)
            
            
               Dānijas iestādes atzīst, ka daudzfunkcionālās arēnas projektu neīstenotu, ja tiktu izmantoti tikai tirgus spēki, un ka ir vajadzīgs valsts līdzfinansējums, lai projekts tiktu īstenots, kā liecina 2009. gada mēģinājums uzbūvēt daudzfunkcionālo arēnu, kas bija nesekmīgs vajadzīgā finansējuma trūkuma dēļ (12).
            
         
               (36)
            
            
               Kritērijs, kas paredz, ka pasākumam jābūt finansētam no valsts līdzekļiem un attiecināmam uz valsti, ir nepārprotami izpildīts attiecībā uz Kopenhāgenas pilsētas nodrošināto finansējumu un to, ka By & Havn (kas pieder Kopenhāgenas pilsētai un Dānijas valstij) piešķir zemi. Kopenhāgenas pilsēta un Dānijas valsts nepārprotami ir valsts sektora iestādes, kas izmanto līdzekļus, kuri pieder un/vai kurus kontrolē valsts.
            
         
               (37)
            
            
               Arī Elitefacilitetsudvalget (komiteja, kuras mērķis ir modernizēt sporta pasākumu norises vietas, lai nodrošinātu atbilstību starptautiskam standartam nolūkā rīkot starptautiskus sporta pasākumus), ko nenoliedzami vismaz daļēji finansē Dānijas valsts, dotācija (daudzfunkcionālās arēnas būvniecībai) ir valsts līdzekļi. Elitefacilitetsudvalget statūtus nosaka Kultūras ministrija, kam turklāt ir izpildes līgums ar Elitefacilitetsudvalget uz finansējuma periodu. Tādējādi saistībā ar finansējumu, ko tā saņem no Dānijas valsts un ko tā savukārt izmanto/piešķir, lai pildītu savus uzdevumus, šīs komitejas intervences tiek atzītas par attiecināmām uz valsti.
            
         
               (38)
            
            
               Valsts ieguldījums arēnas būvniecībā, tostarp zemes piešķiršana un Elitefacilitetsudvalget dotācija, nodrošina ekonomisku priekšrocību Arena Company (daudzfunkcionālās arēnas īpašniekam), jo tas ir vajadzīgs arēnas būvniecībai, kura netiktu uzbūvēta saskaņā ar tirgus nosacījumiem. Tā kā iesaistītie līdzekļi nepārprotami ir valsts līdzekļi un tā kā lēmums piešķirt dotāciju ir attiecināms uz valsti, ir atbilstība visiem pārējiem valsts atbalsta kritērijiem (skatīt turpmāk analīzi par konkurences izkropļojumu un ietekmi uz Kopienas iekšējo tirdzniecību starp dalībvalstīm). Tādējādi valsts ieguldījums ir valsts atbalsts Arena Company.
            
         
               (39)
            
            
               Tomēr attiecībā uz DIF dotācijām Dānijas iestādes apgalvo, ka šie maksājumi nav valsts līdzekļi. Lielu daļu savu ienākumu DIF saņem no ikgadējām dotācijām no Dānijas valsts (no Dānijas azartspēļu tirgus ieņēmumiem), kā arī no citiem (nevalstiskiem) avotiem. Saskaņā ar DIF noteikumiem tās vadības struktūras ievēl bez valsts iestāžu ietekmes, kā arī netiek ietekmēti DIF vadības struktūru atsevišķi pieņemtie lēmumi. Tādējādi ne Dānijas valsts, ne kāda cita valsts sektora struktūra nevar ietekmēt DIF pieņemto lēmumu. Turklāt gada summa, ko samaksās valsts sporta federācija DIF, ir maksājums par tiesībām rezervēt arēnu konkrētiem lietojumiem, kuri ir pašas DIF interesēs, saskaņā ar pašas DIF lēmumu vienoties attiecībā uz samaksu par tiesībām rezervēt arēnu. Attiecīgi, pēc Dānijas iestāžu domām, DIF maksājumus nevar attiecināt uz valsti, un tādējādi tos neuzskata par atbalstu Līguma 107. panta 1. punkta izpratnē.
            
         
      Arēnas darbība
   
   
               (40)
            
            
               Saskaņā ar Dānijas iestāžu sniegto informāciju konkursa procedūra par arēnas darbību tika īstenota, pilnībā ņemot vērā ES publiskā iepirkuma noteikumus, un pārvaldnieks ir izraudzīts atklātā, pārredzamā un nediskriminējošā konkursa procedūrā, kurā cenai (finansiālajiem un komerciālajiem nosacījumiem) bija aptuveni 75 % relatīvais svērums. Visām ieinteresētajām personām bija vienlīdzīga iespēja iesniegt savu piedāvājumu pārvaldnieka līgumam, un līguma slēgšanas tiesības ir piešķirtas pretendentam ar labāko piedāvājumu.
            
         
               (41)
            
            
               Konkursu sāka 2011. gada aprīlī, un tas tika plaši izreklamēts (13). Projektā arī tika organizēta projekta atvērto durvju diena Kopenhāgenā visām ieinteresētajām personām.
            
         
               (42)
            
            
               Visas ieinteresētās personas saņēma informācijas memorandu un pirmskvalifikācijas anketu (turpmāk PQQ) (14). Visas personas, kas iesniedza PQQ atbildes, atbilda projekta partneru prasībām un tādējādi tika uzaicinātas turpināt dalību iepirkuma konkursa 1. posmā 2011. gada jūnijā. Tika iesniegti trīs 1. posma piedāvājumi, un divi pretendenti tika izraudzīti 2. posmam un vēlāk iesniedza piedāvājumus. Šo divu piedāvājumu izvērtēšanas rezultātā tika noslēgts līgums ar Danish Venue Enterprise (kas ietilpst Live Nation Entertainment) (15). Novērtējumā tika vērtēts tas, cik spēcīgs ir finansiālais piedāvājums, kā arī vērtēti juridiskie noteikumi, infrastruktūras vajadzības, pakalpojumi, izpildes spēja un risks. Abi piedāvājumi bija spēcīgi, bet izraudzītais pārvaldnieks ieguva vairāk punktu lielākajā daļā kategoriju un jo īpaši tas piedāvāja fiksētu nomas maksājumu, kas bija ievērojami augstāks nekā otra pretendenta piedāvātais.
            
         
               (43)
            
            
               Izvēlētais pārvaldnieks maksās nomas maksu, ko veidos gada fiksētā nomas maksa […] apmērā un mainīgā nomas maksa […] apmērā. Pārvaldniekam arī jāsedz maksa […] apmērā saskaņā ar nomas līgumu, tādējādi pārvaldnieks faktiski apmaksā visas mainīgās izmaksas nomas līguma ietvaros, tostarp uzturēšanas izmaksas. Nomas līgumu slēdz uz […] gadiem (visiem piedāvājumiem bija jābūt par vismaz 25 gadiem, un pārvaldnieks ir paskaidrojis, ka ilgtermiņa līgumi, sākot no 20–30 gadiem, šajā nozarē nav nekas neparasts).
            
         
               (44)
            
            
               Lai gan šādi nosacījumi samazina priekšrocību izvēlētajam pārvaldniekam līdz minimumam, kas vajadzīgs, lai nodrošinātu infrastruktūras darbību, nevar izslēgt priekšrocību šīs jaunās arēnas pārvaldniekam. Tomēr, ņemot vērā, ka šāds atbalsts būtu saderīgs ar iekšējo tirgu, kā parādīts turpmāk, nav nepieciešams izdarīt galīgu secinājumu par atbalsta esamību.
            
         
      Arēnas izmantošana
   
   
               (45)
            
            
               Saskaņā ar nomas līgumu pārvaldniekam ir jānodrošina daudzfunkcionālās arēnas pieejamība dažādām lietotāju grupām un dažādām aktivitātēm (uzsvaru liekot uz dzīvajiem izklaides, kultūras un sporta pasākumiem), un, lai nodrošinātu arēnas daudzfunkcionālu izmantošanu, pārvaldnieks nedrīkst dot priekšrocību kāda konkrēta veida aktivitātēm. Lai nodrošinātu, ka lietotājiem tiks piemērota samaksa saskaņā ar tirgus nosacījumiem, nomas līgumā ir noteikts, ka “par lietošanu piemērotā samaksa vienmēr atbildīs tirgus cenām, kādas saprātīgi pieejamas atvērtajā tirgū konkrētajam lietojumam” (16). Tāpat arēnas laiku nedrīkst galvenokārt piešķirt konkrētiem “uzticamiem” lietotājiem. Tādējādi arēna ir daudzfunkcionāla un atvērta visiem, un tai nav kaptīvu lietotāju.
            
         
               (46)
            
            
               Turklāt nomas līgumā ir noteikts, ka par lietošanu piemērotās maksas atbildīs tirgus cenām, kādas saprātīgi pieejamas atvērtajā tirgū konkrētajam lietojumam. Bez tam pārvaldnieks ir privāts uzņēmums, kam ir jāsedz savas izmaksas un patiešām jāgūst peļņa, un tas var brīvi noteikt cenas saskaņā ar komerciāliem nosacījumiem un nedrīkst diskriminēt lietotājus.
            
         
               (47)
            
            
               Arēnas nomāšana var būt atbalsts lietotājiem, ja lietotājus var uzskatīt par uzņēmumiem Līguma 107. panta izpratnē un ja viņu samaksātā nomas maksa ir zemāka par salīdzināmas infrastruktūras izmantošanas nomas maksu normālos tirgus apstākļos. Neprofesionāli lietotāji nav uzņēmumi Līguma 107. panta izpratnē. Tomēr šajā gadījumā, ņemot vērā, ka šāds atbalsts būtu saderīgs ar iekšējo tirgu, kā parādīts turpmāk, nav nepieciešams izdarīt galīgu secinājumu par atbalsta esamību.
            
         
      Ietekme uz konkurenci un tirdzniecību starp dalībvalstīm
   
   
               (48)
            
            
               Arēna ir plānota kā daudzfunkcionāla arēna daudziem dažādiem augsta līmeņa un starptautiskiem pasākumiem (mūzikas, kultūras un sporta). Tā kā šāda veida starptautisku pasākumu rīkošanas tirgus ir atvērts tirgus konkurencei starp norises vietu nodrošinātājiem un pasākumu rīkotājiem, var pieņemt, ka tiek ietekmēta konkurence un tirdzniecība starp dalībvalstīm, ņemot vērā plānotās daudzfunkcionālās arēnas atrašanās vietu (ļoti tuvu Zviedrijas dienvidiem, braucot ar automobili vai vilcienu) un to, ka gan Kopenhāgenā, gan kaimiņpilsētās (tostarp citās dalībvalstīs) ir citas arēnas.
            
         
               (49)
            
            
               Turklāt Vispārējā tiesa savā rīkojumā par Ahoy kompleksu Nīderlandē norādīja, ka nav nekāda iemesla ierobežot tirgu, attiecinot to tikai uz konkrētās dalībvalsts teritoriju (17). Tāpēc Komisija tāpat kā procedūras sākšanas lēmumā uzskata, ka atbalsts arēnai izkropļo konkurenci un ietekmē tirdzniecību starp dalībvalstīm.
            
         5.2.   SADERĪBA
   
               (50)
            
            
               Dānijas iestādes argumentēja, ka, ja pasākumu atzītu par valsts atbalstu, tas būtu jāatzīst par saderīgu saskaņā ar Līguma 107. panta 3. punkta c) apakšpunktu. Lai ierosināto pasākumu atzītu par saderīgu ar iekšējo tirgu saskaņā ar minēto izņēmumu, Komisija izskata, vai šim pasākumam ir vispārēju interešu politikas mērķis un vai tas ir nepieciešams un samērīgs un nerada nevajadzīgus konkurences izkropļojumus.
            
         
               (51)
            
            
               Attiecībā uz vispārēju interešu politikas mērķa sasniegšanu tiek ņemts vērā, ka sporta un citu sabiedrisku pasākumu norises vietu būvniecību un atbalstu dažādu veidu aktivitātēm, kas nodrošina ieguvumus plašākai sabiedrībai, var uzskatīt par valsts pienākumu, jo īpaši ņemot vērā Amsterdamas Deklarāciju par sportu un Līguma 165. pantu, proti, “Savienība palīdz risināt Eiropas sporta nozares jautājumus, ņemot vērā šīs nozares īpatnības, tās struktūras, kas balstās uz brīvprātīgu darbību, un tās sociālo un audzinošo nozīmi”.
            
         
               (52)
            
            
               Papildus sporta pasākumiem arēnu izmantos arī kultūras pasākumiem (koncertiem, šoviem), un tādējādi tā palīdzēs veicināt kultūru daudzveidību, ņemot vērā Līguma 167. panta 4. punktu. Turklāt tā sekmēs vispārējo labklājību, pateicoties plašākiem kultūras piedāvājumiem, un pozitīvi ietekmēs ekonomikas izaugsmi un nodarbinātību.
            
         
               (53)
            
            
               Tā kā arēna nodrošinās plašākai sabiedrībai lielāku piekļuvi un praktiskās darbības iespējas sportā un kultūrā, jo īpaši ņemot vērā arēnas daudzfunkcionalitāti un citu Kopenhāgenas sporta un kultūras pasākumu norises vietu kapacitātes un/vai pietiekamības trūkumu, Kopenhāgenas pilsēta pildīs savu pienākumu attiecībā pret plašāku sabiedrību, nodrošinot arēnas projekta iespējamību un tādējādi piesaistot Kopenhāgenai papildu kultūras, mūzikas un sporta pasākumus. Tādēļ arēnas īstenošana ir jāuzskata par projektu ar vispārēju interešu politikas mērķi.
            
         
               (54)
            
            
               Procedūras laikā Dānijas iestādes ir atsaukušas dotāciju Region Hovedstaden no paziņojuma. Attiecībā uz ierosinātā pasākuma nepieciešamību un samērīgumu Dānijas iestādes procedūras laikā arī ir pierādījušas nepieciešamību pēc daudzfunkcionālās arēnas papildu kapacitātes un to, ka esošajām arēnām trūkst kapacitātes un tās būtu nepiemērotas konkrētiem pasākumu veidiem (piemēram, citas esošās arēnas Kopenhāgenā vai nu nav pietiekami elastīgas, vai nav pielāgojamas izmēra ziņā, lai piesaistītu starptautiskus sporta, mūzikas un izklaides pasākumus Kopenhāgenai). Tādējādi jaunā daudzfunkcionālā arēna tikai ļoti ierobežotā mērā konkurētu par pasākumiem, kurus, jādomā, pretējā gadījumā rīkotu citās norises vietās Kopenhāgenā, jo daudzfunkcionālā arēna nodrošinās citādas iespējas un rīkos virkni jauna veida pasākumu, kuri pašlaik nevar notikt Kopenhāgenā, tādējādi palielinot pasākumu skaitu, kā sīkāk paskaidrots turpmāk.
            
         
               (55)
            
            
               Lai arī gan Kopenhāgenā, gan kaimiņpilsētās (tostarp citās dalībvalstīs) ir citas arēnas, Komisija uzskata, ka Dānija ir apliecinājusi kapacitātes trūkumu, vismaz attiecībā uz konkrēta veida pasākumiem, un apstiprinājusi, ka jaunā arēna drīzāk būs esošo arēnu papildinājums, nevis aizvietojums. Dānijas iestādes ir arī paskaidrojušas, ka jaunā arēna, visticamāk, nodrošinās kultūras, mūzikas un sporta pasākumu piedāvājuma vispārēju pieaugumu, nevis vienkārši norises vietu aizstāšanu.
            
         
               (56)
            
            
               Daudzfunkcionālo arēnu izmantos liela mēroga kultūras, mūzikas un sporta iekštelpu pasākumiem. Tās elastīgās telpas būs piemērotas sporta pasākumiem, čempionātiem, koncertiem, šoviem, kultūras pasākumiem, kongresiem, izstādēm utt. ar 12 500 skatītāju kapacitāti sporta pasākumos un 15 000 skatītāju kapacitāti mūzikas pasākumos. Šajā arēnā nebūs iespējams rīkot futbola spēles.
            
         
               (57)
            
            
               Pārējās divas Kopenhāgenas galvenās norises vietas ir Parken, kas ir valsts futbola stadions Kopenhāgenas centrā (mājas stadions Kopenhāgenas futbola klubam, kuru izmanto arī lieliem šoviem/koncertiem ar aptuveno kapacitāti 45 000–50 000 skatītāju apmērā), un Forum Copenhagen (iekštelpu norises vieta), kas atrodas Kopenhāgenā un ko galvenokārt izmanto sanāksmēm un izstādēm.
            
         
               (58)
            
            
               
                  Parken galvenokārt ir futbola stadions un tādējādi nekonkurē ar jauno iekštelpu daudzfunkcionālo arēnu, kas nespēj rīkot futbola spēles. Mazākā mērā Parken arī uzņem koncertus, taču, ņemot vērā tās kapacitāti, tajā galvenokārt rīko lielas stadionu tūres, kas paredzētas 40 000–50 000 skatītājiem. To var pārveidot arī par apsildāmu iekštelpu arēnu, tomēr galvenokārt to izmanto futbola spēlēm. Saskaņā ar informāciju no iepriekšējās programmas Parken laikposmā no 2007. līdz 2011. gadam uzņēma 19 koncertus, kurus atbilstīgi maksimālajām aplēsēm apmeklēja aptuveni 34 000 skatītāju. Tādējādi ir saprātīgi secināt, ka skatītāju skaits Parken rīkotajos koncertos vidēji vairāk nekā divreiz pārsniedz plānotās daudzfunkcionālās arēnas maksimālo kapacitāti. Turklāt saskaņā ar Live Nation Denmark sniegto informāciju 2013. gadā Parken ir plānotas […] koncerttūres, no kurām […] ir tieši stadionu tūres, kas paredzētas ļoti lielām auditorijām, nereti 40 000–50 000 skatītājiem, un tas būtiski pārsniedz daudzfunkcionālās arēnas kapacitāti. Stadionu tūres savos tūres grafikos, visticamāk, neietvers arēnas, jo tām ir mazāks biļešu pārdošanas potenciāls, un uzstāties vairākkārt arēnā, nevis vienu reizi stadionā, arī nav pievilcīgs risinājums.
            
         
               (59)
            
            
               Otra esošā norises vieta, kas atrodas Kopenhāgenas centrā, ir Forum, vecāka koncertu un izstāžu norises vieta (iekštelpās). Koncertu gadījumā Forum var nodrošināt 8 500 skatītāju sēdvietas vai 10 000 stāvvietas, un daudzi pasākumi, kas ir labi piemēroti Forum, būtu mazāk pievilcīgi jaunajai daudzfunkcionālajai arēnai, jo netiktu pietiekami izmantota arēnas kapacitāte. Arī fiziskie raksturlielumi ir atšķirīgi, jo Forum tika uzbūvēta 20. gadsimta divdesmitajos gados ar būtībā milzīgu grīdas telpu, kas ir labi piemērota sanāksmēm un izstādēm, kurās apmeklētājiem ir jāpārvietojas no vietas uz vietu, un mazāk piemērota koncertiem un jo īpaši sporta pasākumiem.
            
         
               (60)
            
            
               Tādējādi jaunās daudzfunkcionālās arēnas, Forum un Parken kapacitāte un elastība būtiski atšķiras, tādēļ šīs trīs norises vietas tikai ierobežotā mērā var aizstāt cita citu. Šādu atšķirīgu raksturlielumu dēļ, visticamāk, jaunās daudzfunkcionālās arēnas ietekme uz konkurenci ar esošajām norises vietām Kopenhāgenā un uz pasākumu organizēšanu tajās būs ierobežota.
            
         
               (61)
            
            
               Drīzāk tādām norises vietām kā Malmes arēna Zviedrijā un Jyske Bank Boxen Herningā, Jitlandē, Dānijā (daži simti kilometru no Kopenhāgenas) ir jaunajai daudzfunkcionālajai arēnai līdzīgi raksturlielumi. Saskaņā ar Dānijas iestāžu sniegto informāciju Jyske Bank Boxen rīkotājdirektors sadarbībā ar jauno daudzfunkcionālo arēnu drīzāk saskata jaunas iespējas piesaistīt Dānijai lielus pasākumus.
            
         
               (62)
            
            
               Attiecībā uz jaunās daudzfunkcionālās arēnas ietekmi uz konkurenci ar Malmes arēnu tika ņemts vērā turpmāk izklāstītais. Lai gan ģeogrāfiski Malme nav tālu, tā atrodas citā valstī un, lai uz to nokļūtu, ir jāšķērso ūdenskrātuve, kuras pretējās puses savieno maksas tilts. Malmes arēna ir daudzfunkcionāla arēna (lai gan to projektēja galvenokārt kā sporta arēnu) ar 13 000 skatītāju kapacitāti sporta pasākumos un aptuveni 15 500 skatītāju kapacitāti koncertos, kas ir līdzīga Kopenhāgenas jaunās daudzfunkcionālās arēnas kapacitātei.
            
         
               (63)
            
            
               Tomēr attiecībā uz pasākumiem Malmes arēnā, pamatojoties uz 2012. un 2013. gada programmu, būtiska daļa no tur rīkotajiem vai plānotajiem pasākumiem ir paredzēti tieši Zviedrijas vai vietējai publikai. Pirmkārt, Malmes arēna ir mājas arēna vietējai hokeja komandai, kurai tur katru gadu notiek aptuveni 25 spēles. Otrkārt, iepriekšējā (2012. gada) programma rāda, ka lielākā daļa koncertu un šovu, kuri tika rīkoti Malmes arēnā, bija paredzēti Zviedrijas publikai, ko apliecina arī tas, ka šīs arēnas tīmekļa vietnes dāņu valodas redakcijā tiek reklamēts ļoti neliels pasākumu saraksts (t. i., 4 no 14 pasākumiem 2012. gada rudens programmā ar līdzīgiem rādītājiem). Savukārt trīs no minētajiem reklamētajiem četriem pasākumiem tīmekļa vietnes dāņu valodas redakcijā bija daļa no koncerttūres, kas ietvēra arī Dānijas norises vietas. Tas liecina, ka pasākumu rīkotāji norises vietu Kopenhāgenā nebūt neuzskata par Malmes arēnas aizvietojumu, bet gan gluži pretēji – varētu būt vēlams rīkot koncertu abās pilsētās.
            
         
               (64)
            
            
               Arī 2013. gada programmai ir līdzīgas iezīmes, proti, ir plānoti 48 pasākumi, no kuriem seši šovi/koncerti ir izreklamēti Malmes arēnas tīmekļa vietnes dāņu valodas redakcijā (viens šovs no šiem sešiem pasākumiem ir paredzēts arī Kopenhāgenā, divi koncerti jau ir notikuši Kopenhāgenā attiecīgo tūru sākumdaļā un vēl viens no minētajiem pasākumiem ir Eirovīzijas dziesmu koncerts, kas jebkurā gadījumā notiks Zviedrijā, jo Zviedrija uzvarēja 2012. gada konkursā). Bez tam pārdotās biļetes uz Live Nation Entertainment pasākumiem Malmes arēnā liecina, ka dāņi veido tikai nelielu daļu no starptautisku koncerttūru apmeklētājiem Malmē.
            
         
               (65)
            
            
               Tāpēc, ņemot vērā, ka Malmes arēna atrodas citā valstī un ka pastāv konkrēti raksturīgi ierobežojumi, tostarp maksas tilts, atšķirīga valoda un valūta un kultūras atšķirības kopā ar Malmes arēnas kaptīvo lietotāju, un ka daudzi pasākumi nepārprotami ir vērsti uz Zviedrijas publiku, lielākā daļa Malmes arēnā rīkoto aktivitāšu, visticamāk, nenotiktu norises vietā, kas neatrodas Zviedrijā, un tādējādi jaunā Kopenhāgenas daudzfunkcionālā arēna varētu potenciāli konkurēt tikai par ļoti nelielu daļu pasākumu. Tādējādi risks, ka Malmes arēna zaudēs pasākumus vai ka tai būs jākonkurē par tiem ar jauno Kopenhāgenas daudzfunkcionālo arēnu, jāuzskata par samērā mazu, un attiecīgi jaunās daudzfunkcionālās arēnas ietekme uz konkurenci, visticamāk, tikai ierobežoti skars Malmes arēnu.
            
         
               (66)
            
            
               Gluži pretēji, kā norādījušas Dānijas iestādes, tiek prognozēts, ka jaunā daudzfunkcionālā arēna piesaistīs jaunus pasākumus, kas pretējā gadījumā netiktu piesaistīti ne Kopenhāgenai, ne reģionam, un no tā labumu varētu gūt arī, piemēram, Parken, Jyske Bank Boxen un Malmes arēna. Liela mēroga sporta pasākumiem, piemēram, pasaules čempionātiem peldēšanā, hokejā un rokasbumbā, parasti ir vajadzīgas vairākas norises vietas, un, pateicoties jaunajai daudzfunkcionālajai arēnai, Dānija un reģions, visticamāk, būs daudz spēcīgāks kandidāts uz šādu sporta pasākumu uzņemšanu, rīkojot tos vairākās vietās, vai uz citu pasākumu rīkošanu, ko komerciālās dzīvotspējas vai citu apsvērumu dēļ ir jārīko divās Dānijas norises vietās (piemēram, atšķirīgi mikrorajoni).
            
         
               (67)
            
            
               Izvelētais pārvaldnieks Live Nation Denmark ir arī apliecinājis, ka savu pasākumu rīkošanai turpinās izmantot citas norises vietas attiecīgajā teritorijā, ņemot vērā gan klienta vajadzības saistībā ar konkrēta veida norises vietu, gan savas vajadzības, lai šovi būtu finansiāli dzīvotspējīgi, un tādējādi nedos priekšroku savām norises vietām. Kā piemēru var minēt to, ka Live Nation ir viens no galvenajiem satura nodrošinātājiem Londonas O2
                   arēnai, lai gan to vada cits pārvaldnieks. Pildot savus pienākumus kā norises vietas pārvaldnieks izvēlētais pārvaldnieks arī prognozē, ka tā norises vieta tiks izmantota uz maksimālo iespējamo dienu skaitu, lai gūtu ieņēmumus, un tādējādi izvēlētajam pārvaldniekam ir spēcīga motivācija padarīt savas norises vietas pieejamas citiem pasākumu rīkotājiem. Saskaņā ar pārvaldības līgumu pārvaldnieks arī nedrīkst liegt citiem pasākumu rīkotājiem piekļuvi daudzfunkcionālajai arēnai, un viņa pienākums ir darīt to pieejamu dažādiem lietotājiem, piemērojot tirgus cenu un nedodot priekšrocību kādam konkrētam uzņēmumam.
            
         
               (68)
            
            
               Attiecīgi Komisija uzskata, ka Dānija ir pierādījusi vajadzību pēc papildu kapacitātes Kopenhāgenā un ka jaunā daudzfunkcionālā arēna gan papildinās esošās arēnas ar papildu kapacitāti, gan paplašinās pasākumu veidus, kas var notikt Kopenhāgenā, tādējādi būtiski veicinot plašākas sabiedrības piekļuvi šādiem pasākumiem teritorijā. Arī esošo reģiona norises vietu un jaunās daudzfunkcionālās arēnas pārklāšanās jāuzskata par ierobežotu, un tādējādi risks, ka jaunpienācēja dēļ esošai norises vietai būtu jāpārtrauc darbība reģionā, ir maz iespējams, jo jaunā daudzfunkcionālā arēna drīzāk papildina, nevis aizstāj esošās arēnas. Tāpat vertikālas piekļuves ierobežošanas risks, kā arī stimuli izkropļot konkurenci, nosakot pret konkurenci vērstas zemas cenas, šķiet maz iespējami. Attiecībā uz iespējamu vertikālu piekļuves ierobežošanu, kā minēts arī iepriekš, jānorāda, ka daudzfunkcionālās arēnas pārvaldniekam ir līgumā noteikts pienākums nodrošināt vienlīdzīgu piekļuvi un nav iespējas liegt citu pasākumu rīkotāju piekļuvi arēnai un ka šāda rīcība arī kaitētu viņa finansiālajai dzīvotspējai.
            
         
               (69)
            
            
               Bez valsts līdzfinansējuma projekts netiktu īstenots, jo bez valsts ieguldījuma nepietiktu līdzekļu, lai finansētu daudzfunkcionālās arēnas projektu, kā atzina Dānijas iestādes un kā liecina Kopenhāgenas pilsētas iepriekšējie centieni panākt arēnas uzbūvēšanu. Plāni ir bijuši jau pēdējos desmit gadus, un Kopenhāgenas pilsēta būtu atzinīgi vērtējusi jebkādu privātu ieguldītāju, kurš būtu uzņēmies daudzfunkcionālās arēnas būvniecību saskaņā vienīgi ar tirgus nosacījumiem, bet neviens šāds ieguldītājs nebija pieteicies, kā apliecina iepriekš aprakstītais 2009. gada mēģinājums.
            
         
               (70)
            
            
               Valsts ieguldījums attiecas tikai uz finansējuma deficītu, proti, finansējumu, kas nav pieejams tirgū, un šāds ieguldījums 325 miljonu Dānijas kronu apmērā (43,7 miljoni euro) atbilst aptuveni 30 % no kopējām izmaksām, ar kurām saistīta daudzfunkcionālās arēnas plānošana un būvniecība. Par to valstij piederēs 50 % no Arena Company, kas ir uzņēmums, kurš izveidots ar mērķi uzbūvēt daudzfunkcionālo arēnu, būt tās īpašniekam un pārvaldīt līgumu ar pārvaldnieku, taču, kā paskaidrots iepriekš, daudzfunkcionālās arēnas darbību pārvaldīs atsevišķs pārvaldnieks.
            
         
               (71)
            
            
               Iespējamas daudzfunkcionālās arēnas alternatīvas, piemēram, mazāka arēna vai lētāka arēna ar tādu pašu kapacitāti, nenodrošinātu projekta vēlamos mērķus. Mazāka arēna neatrisinātu tādas norises vietas trūkumu, kam ir šāda plānotā kapacitāte un elastība kā daudzfunkcionālajai arēnai. Tādējādi jaunā daudzfunkcionālā arēna novērš plaisu, kas netiktu aizpildīta, ja tās vietā uzbūvētu mazāku arēnu ar mazāku kapacitāti. Tāpat mazākas arēnas gadījumā, visticamāk, būtu lielāka ietekme uz konkurenci, jo atšķirība no esošajām arēnām būtu mazāka.
            
         
               (72)
            
            
               Attiecībā uz lētāku un ne tik progresīvu arēnu jānorāda, ka Realdania finansējums ir atkarīgs no arēnas augsta līmeņa plāniem arhitektūras ziņā. Kopenhāgenas pilsēta arī atbalsta augsta līmeņa plānus arhitektūras un estētikas ziņā attiecībā uz jauniem projektiem teritorijā, kurā plānots būvēt arēnu. Turklāt arēnas būvlaukums atrodas vietā, kur tiek plānots apdzīvojams rajons, kā rezultātā tiek piemērotas izmaksu ziņā dārgas prasības attiecībā uz dizainu un skaņas izolāciju.
            
         
               (73)
            
            
               Tādējādi ir parādīts, ka valsts iesaistīšanās projektā ir būtiska tā īstenošanai. Valsts līdzfinansējums daudzfunkcionālajai arēnai ir vajadzīgs arī tādēļ, ka bez valsts ieguldījuma nebūtu pietiekamu līdzekļu, lai finansētu daudzfunkcionālās arēnas projektu. Pamatojoties uz iepriekš izklāstīto, arī ir nodrošināts, ka valsts ieguldījums ir tikai tik liels, cik tas tiešām nepieciešams.
            
         
               (74)
            
            
               Jebkurā gadījumā gan pārvaldnieka atlases procedūra, gan nomas līgums kopā ar iepriekš norādītajiem iemesliem nodrošina, ka ir izpildītas nepieciešamības un samērīguma prasības.
            
         
               (75)
            
            
               Attiecībā uz daudzfunkcionālo arēnu ir arī pierādīta nediskriminējoša pieeja, nedodot priekšrocību kādam konkrētam uzņēmumam. Tādējādi arēna ir daudzfunkcionāla un atvērta visiem, un tai nav kaptīva lietotāja.
            
         
               (76)
            
            
               Tātad jaunā arēna gan papildinās esošās arēnas ar papildu kapacitāti, gan paplašinās pasākumu veidus, kādi var notikt Kopenhāgenā. Tādējādi atbalsts jāuzskata par atbilstīgi orientētu un pamatotu.
            
         
               (77)
            
            
               Iepriekš minētie iemesli parāda, ka valsts iesaistīšanās daudzfunkcionālās arēnas projektā ir gan vajadzīga, gan samērīga un arī nerada nevajadzīgus konkurences izkropļojumus un ka šā pārvaldniekam un lietotājiem sniegtā atbalsta iespējama plašāka ietekme arī būtu saderīga ar iekšējo tirgu.
            
         6.   SECINĀJUMS
   
   
               (78)
            
            
               Valsts ieguldījums Kopenhāgenas daudzfunkcionālās arēnas būvniecībā ir valsts atbalsts Arena Company un, iespējams, daudzfunkcionālās arēnas pārvaldniekam un lietotājiem. Ir pierādīts, ka valsts līdzfinansējums daudzfunkcionālajai arēnai ir gan vajadzīgs, gan samērīgs projekta īstenošanai, kā arī pietiekami atvērts visiem saskaņā ar nediskriminējošiem noteikumiem, nedodot priekšrocību kādam konkrētam uzņēmumam. Tādējādi salīdzinošās pārbaudes rezultāts ir pozitīvs.
            
         
               (79)
            
            
               Tādēļ Komisija konstatē, ka daudzfunkcionālās arēnas finansēšana ir saderīga ar iekšējo tirgu saskaņā ar Līguma 107. panta 3. punkta c) apakšpunktu.
            
         
               (80)
            
            
               Komisija norāda, ka Dānija ir piekritusi tam, ka lēmumu pieņem angļu valodā, kas būs lēmuma autentiskā valoda,
            
         IR PIEŅĒMUSI ŠO LĒMUMU.
   1. pants
   Pasākumi, ko Dānija plāno īstenot attiecībā uz Kopenhāgenas daudzfunkcionālo arēnu un kas ietver Kopenhāgenas pilsētas dalību 325 miljonu Dānijas kronu apmērā, Elitefacilitetsudvalget dotāciju 15 miljonu Dānijas kronu apmērā un tiesības bez maksas pirmos 40 gadus izmantot zemi, uz kuras tiks būvēta daudzfunkcionālā arēna, ir saderīgi ar iekšējo tirgu saskaņā ar Līguma par Eiropas Savienības darbību 107. panta 3. punkta c) apakšpunktu. Attiecīgi tiek atļauta šo pasākumu īstenošana.
   2. pants
   Šis lēmums ir adresēts Dānijas Karalistei.
   
      Briselē, 2013. gada 15. maijā
      
         
            Komisijas vārdā –
         
         
            priekšsēdētāja vietnieks
         
         Joaquín ALMUNIA
      
   
   
      (1)  OV C 152, 30.5.2012., 12. lpp.
   
   
      (2)  Skatīt 1. zemsvītras piezīmi.
   
      (3)  Skatīt 13. punktu lēmumā par procedūras uzsākšanu (OV C 152, 30.5.2012., 12. lpp.).
   
      (4)  Lai gan Realdania vēlas gūt peļņu no savām darbībām, šā fonda darbība nav vērsta uz peļņas palielināšanu, bet tas ir filantropisks nodibinājums, kas par savu uzdevumu ir norādījis “ar izbūvētu vidi uzlabot dzīves kvalitāti plašākas sabiedrības interesēs”, skatīt www.realdania.dk.
   
      (5)  Kopējās izmaksas 1 100 miljonu Dānijas kronu apmērā ietver procentu maksājumus par aizdevumiem un cenu un algu indeksāciju, kas paredzēta līdz 2015. gadam.
   
      (6)  Elitefacilitetsudvalget ir komiteja, kuras mērķis ir modernizēt sporta pasākumu norises vietas, lai nodrošinātu atbilstību starptautiskam standartam nolūkā rīkot starptautiskus sporta pasākumus. To daļēji finansē Dānijas valsts.
   
      (7)  Dānijas iestādes apstiprināja, ka konkursa procedūrai attiecībā uz pārvaldnieka līgumu pamatā ir pārredzami, objektīvi un nediskriminējoši nosacījumi un prasības ar katra iepriekš noteikta apakškritērija relatīvo svērumu, kā arī to, ka kopējā novērtējumā cena ir svarīgs kritērijs.
   
      (8)  […]: Uz informāciju kvadrātiekavās attiecas pienākums ievērot dienesta noslēpumu.
   
   
      (9)  Ikgadējā nomas maksa par pirmo līguma darbības gadu ir […] vai cita summa, ko nosaka, piemērojot konkrētu formulu, kā noteikts nomas līgumā (skatīt 1.1. punktu: ikgadējā nomas maksa par pirmo līguma darbības gadu ir […] gadā, bet pēc tam ikgadējo nomas maksu pārskata reizi gadā saskaņā ar indeksu, skatīt nomas līguma 8. punktu).
   
      (10)  DIF ir jumta organizācija 61 sporta federācijai ar kopā vairāk nekā 1,6 miljoniem biedru aptuveni 10 700 sporta asociācijās. Papildus tam, ka DIF ir atbildīga par profesionālo sportu un populārajiem sporta veidiem, tā ir arī Dānijas Nacionālā olimpiskā komiteja un tādējādi ir atbildīga par Dānijas dalību Olimpiskajās spēlēs.
   
      (11)  2012. gada 19. decembra spriedums lietā C-288/11 Mitteldeutsche Flughafen AG un Flughafen Leipzig-Halle GmbH pret Komisiju.
   
      (12)  Kopenhāgenas pilsēta 2009. gadā konkursa procedūras ietvaros piedāvāja aizdevumu uz labvēlīgiem nosacījumiem privātām personām, kas uzbūvētu daudzfunkcionālu arēnu. Izraudzītajam uzņēmumam neizdevās nodrošināt vajadzīgo papildu finansējumu, tādēļ 2010. gada martā šo konkursu atsauca.
   
      (13)  Procedūra sākās ar paziņojumiem vadošos starptautiskos un Dānijas plašsaziņas līdzekļos: The New York Times, The Times, Bųrsen, Licitation, Byggeriets Dagblad, Berlingske Tidende un Politiken.
   
      (14)  Piedalīties uzaicināja visus potenciālos vietējos pārvaldniekus, piemēram, Tivoli, Bella Center, Malmö Arena un Parken, taču viņi visi atteicās piedalīties konkursā.
   
      (15)  Live Nation Entertainment grupa ir pasaules lielākais dzīvās mūzikas un izklaides pasākumu uzņēmums. Tā darbības galvenokārt ietver šovu veicināšanu, norises vietu pārvaldību un darbību, kā arī ar biļetēm saistītu pakalpojumu sniegšanu. Live Nation Entertainment savu darbību īsteno ar vietējo pārvaldības uzņēmumu starpniecību katrā teritorijā. Dānijā šo darbību veic ar Live Nation Denmark ApS starpniecību.
   
      (16)  Šajā saistībā, lai gan jebkurai personai, kas ir regulārs vai atkārtots arēnas lietotājs vai īrētājs, vai jebkurai personai, kura ir arēnas sponsors vai komercpartneris, var piedāvāt iespējamus atvieglojumus, proti, šādus atvieglojumus piedāvā, piemēram, […], un tie ir jānodrošina visiem arēnas salīdzināmajiem lietotājiem saskaņā ar pārredzamiem, vienlīdzīgiem un nediskriminējošiem nosacījumiem, un tādējādi tas nedrīkst nozīmēt, ka kādi konkrēti lietotāji var saņemt kādu priekšrocību.
   
      (17)  Lieta T-90/09 Mojo Concerts BV un Amsterdam Music Dome Exploitatie BV pret Komisiju, Vispārējās tiesas 2012. gada 26. janvāra rīkojums, 45. punkts.